b'\n_START_ARTICLE_\nFIAT\n_START_PARAGRAPH_\nFiat (l\xc3\xbchend itaalia s\xc3\xb5nadest Fabbrica Italiana Automobili Torino) on Itaalias Torino maakonnas asuv autode ja automootorite tootja, mis asutati aastal 1899. Varem on Fiat tootnud ka raudtee- ja \xc3\xb5hus\xc3\xb5idukeid ning tanke. 2009. aasta seisuga on Fiat maailmas \xc3\xbcheksas suurim ja Itaalias suurim autode tootja._NEWLINE_20. jaanuaril 2009 ostis Fiat 20% pankrotistunud Chrysleri aktsiatest, 10. jaanuariks 2011 oli see suurenenud 25%-ni ja 21. jaanuariks 2014 oli Fiat ostnud \xc3\xa4ra k\xc3\xb5ik Chrysleri aktsiad. 29. jaanuaril teatati Fiati ja Chrysleri \xc3\xbchinemisest \xc3\xbchiskorporatsiooniks Fiat Chrysler Automobiles (FCA), mis registreeriti l\xc3\xb5plikult 12. oktoobril 2014._NEWLINE_Fiati autosid toodetakse \xc3\xbcle terve maailma: Itaaliast v\xc3\xa4ljaspool enim Brasiilias, kuid tehaseid asub ka Poolas ja Argentinas.'